**NADZORNI ODBOR**

Občine Trzin

Mengeška c. 22, 1236 Trzin

Številka zadeve: 060-0005/2012-18

Datum: 25.02.2014

Na podlagi 42. člena Statuta Občine Trzin (Uradni vestnik OT, št. 2/06 – uradno prečiščeno besedilo 1 in 8/06) in 29. člena Poslovnika Nadzornega odbora Občine Trzin (Uradni vestnik OT, št. 9/07) je Nadzorni odbor občine Trzin na 10. korespondenčni seji, z dne 24.02.2014 sprejel

**KONČNO POROČILO NADZORNEGA ODBORA**

**O NADZORU NAD PREGLEDOM REALIZIRANIH NALOŽB V JEFAČN’KOVO DOMAČIJO**

**Ime nadzorovanega organa:**

**Občina Trzin**

Mengeška 22

1236 Trzin

**Odgovorna oseba nadzorovane osebe:**

Tone Peršak, župan

## Uvod

Nadzorni odbor Občine Trzin je na svoji 10. redni seji dne 25.01.2012 sprejel sklep o ustanovitvi

delovne skupine za pregled realiziranih naložb v Jefačn’kovo domačijo. V delovno skupino sta bila imenovana Marko Pavlišič in Katarina Kadunc.

Namen in cilj nadzora:

* preveriti skladnost finančnega poslovanja z zakoni in podzakonskimi akti ter preglednost poslovanja;
* preveriti skladnost finančnega poslovanja s proračunom Občine Trzin;
* ugotoviti pravilnost vodenja poslovnih knjig;
* poročati o ugotovljenih nepravilnostih;
* podati priporočila in predloge za nadaljnje poslovanje organa.

##

## Povzetek opravljenih nadzorov

Delovna skupina je nadzor opravila dne 30.11.2012. Prisotna sta bila oba člana delovne skupine. S stani občine je bila prisotna gospa Sida Valentinčič, ki je predložila zahtevano dokumentacijo.

Delovna skupina je ugotovila, da je bil izvajalec izbran na javnem razpisu, kjer je bilo merilo najugodnejša ponudba pri čemer so do 5 točk prinesle reference na področju podobnih projektov s področja kulturne dediščine, do 95 točk pa cena. Iz zapisnika o izboru je razvidno, da je bil izbran izvajalec VG5 gradnja, inženiring in svetovanje d.o.o., Tehnološki park 24, 1000 Ljubljana, ki ga je zastopal g. Franc Perme.

Pri pripravi razpisne dokumentacije je Občini svetovalo podjetje JHP d.o.o.

Pogodba z izvajalcem je bila podpisana 25.4.2012. Do zamika podpisa je prišlo, ker je občina računala na sredstva iz državnega razpisa, pri čemer pa je pogoj, da pogodba še ni podpisana. Občina želenih sredstev ni dobila.

31.8.2012 je bil k pogodbi sprejet aneks s katerim se je zamenjal podizvajalec za elektro inštalacije.

Pogodba se sklicuje na FIDIC, se pravi mednarodna splošna določila za gradbene pogodbe.

Delovna skupina je pregledala tudi do takrat dostopne situacije in ni ugotovila posebnosti. Ravno tako ni bilo nič posebnega ugotovljenega pri pregledu pogodb z nadzornikom in projektantom.

Pogodbe za nakup zemljišča so bile sklenjene leta 2006 in 2010. Do zamika med podpisano predpogodbo in pogodbo je prišlo zaradi dednega postopka.

Delovna skupina je na osnovi pregleda izpostavila vprašanje glede razhajanja med začetnim stanjem investicije in evidenco izdatkov, ter zaprosila za pojasnilo. Začetno stanje investicije v teku je znašalo 88.392,42 EUR po bilanci leta 2011. Seštevek izdatkov od 2006 pa do 2011 pa znaša 150.759 EUR.

V odgovoru z dne 18.1.2013 predstavnica Občine pojasni, da naslednji stroški niso bili všteti v začetno stanje investicije:

* 27.124,02 EUR (nakup zemljišča) Podgoršek Borut,
* 27.124,02 EUR (nakup zemljišča) Podgoršek Janez,
* 4.114,03 (Razvojni zavod) Arhitekturni posnetek stanja.

Poleg navedenega pa so pojasnjeni še nekateri manjši zneski povezani z dobropisi, odbitki DDV in pomote pri knjiženju.

S tem je razhajanje, zaradi katerega je delovna skupina zaprosila za pojasnilo, ustrezno pojasnjen.

##

## Ugotovitveni del

Nadzorni odbor izreka POZITIVNO MNENJE o predmetu nadzora – PREGLED REALIZIRANIH NALOŽB v JEFAČN’KOVO DOMAČIJO.

V nadaljevanju podajamo ostale ugotovitve in z njimi povezana priporočila, ki izhajajo iz opravljenega nadzora.

## Priporočila in predlogi

Nadzorni odbor kot pozitivno ocenjuje uporabo mednarodnih splošnih določil za gradbene pogodbe - FIDIC in predlaga, da se ta praksa uporablja tudi v naprej.

## Odziv nadzorovane osebe

Nadzorovana oseba ni imela pripomb na osnutek poročila.

 predsednik Nadzornega odbora

 Darko Končan, l.r.